गोदान दिल्ली , 7 अक्टबर : कभिड - 19 महामारिनि जाहोनआव थांनाय 8 दाननिफ्रायनो बन्द जानाय टेनिस टुर्नामेन्टफोरखौ फैगौ दाननि 16 नभेम्बरनिफ्राय खुंफिन्नो थांखि लाबाय । दुलाराय भारत टेनिस गौथुमआ समबारखालि बे गोनां बाथ्राखौ मिबथिहोदों । गुबुन गेलेमुफोरबादिनो टेनिसआबो महामारि कभिड - 19 नि जाहोनआव थांनाय 16 जुननिफ्राय बन्द जानानै दङमोन । एआइटिएनि बिबानगिरि सुलुङा फोरमायनाय बादिब्ला , टुर्नामेन्टफोरनि गेजेराव आन्डार - 12 , आन्डार - 14 आरो आन्डार - 16 लाइमोनफोरनि टेनिस बादायलायनाया जागायजेनगोन । बे टुर्नामेन्टफोरखौ सानथामनि गेजेरावनो खुंनाय जागोन । सुलुङाव फोरमायनाय बादिब्ला , एआइटिएनि मोनसे कमिटिनि जथुमनायाव बे थांखिखौ लानानै फैगौ दाननिफ्राय सिगांनि थालांनाय टेनिस टुर्नामेन्टखौ खुंनो थांखि लादों । दासान्दि सोलिनाय थासारिखौ आरो कभिडनि प्रटकलखौ फालिनानै गोख्रों राहानि गेजेरजों टेनिस टुर्नामेन्टफोरखौ खुंनाय जागोन आरो बे नेमखान्थिखौ फालिनाया साफ्रोमबो गेलेगिरिफोरनि थाखाय गोनांथार जागोन होन्नानै फोसावदों । गुबुन फार्सेथिं जायफोर गेलेगिरिआ एआइटिएनि गनायथि गैया बिसोरो टुर्नामेन्टआव बाहागो लानो मोन्नाय नङा । अदेबानि एआइटिएनि फोसावनाय नेमखान्थिखौ बारोब्ला बिसोरनि हेंमथायै गोख्रों राहा लानाय जागोन होन्नानैबो मिबथिहोदों । सुलुङाव एआइटिएनि बिबानगिरिआ मिबथिहोनाय बादिब्ला , कभिड - 19 महामारिनिखौ नोजोर होनानै टुर्नामेन्टफोरखौ गुबुन गुबुन राइज्योफोरा खुंनायनि फार्से थांखि लागोन । बेजों लोगोसे टुर्नामेन्टनि सिगां साफ्रोमबो गेलेगिरिफोरनि देहायाव कभिड - टेस्ट खालामनाय जागोन होन्नानै फोसावखानाय जादों । 
8 दान बन्द जानानै थानाय टेनिस टुर्नामेन्टआ 16 नभेम्बरनिफ्राय जागायफिनसिगोन